Boer skiet vermeende aanvaller doodArgieffoto: Reint Dykema Maj. Thulani Zwane, woordvoerder van die polisie, het aan Maroela Media gesê toe polisie by die plaas opdaag, het ŉ onbekende man op die stoep van die huis gelê met ŉ skietwond deur sy regteroog. Hy het glo ŉ panga by hom gehad. Zwane het gesê die gebeure wat tot die verdagte se dood gelei het, is nie in dié stadium duidelik nie. Hy kon ook nie bevestig hoeveel verdagtes by die aanval betrokke was nie. Maroela Media het by ŉ betroubare bron verneem dat daar drie verdagtes op die plaas was. Die boer het glo die verdagtes buite in die erf gesien en ’n waarskuwingskoot afgevuur. Twee van die verdagtes het gevlug en een verdagte het met ŉ panga op hom afgestorm. Hy het die verdagte in die kop geskiet. Volgens Zwane word ŉ saak van moord ondersoek. Niemand is al in hegtenis geneem nie. Maroela Media het Sondag berig van ŉ soortgelyke voorval toe ŉ vermeende rower op ŉ plaas naby Letsitele in Limpopo doodgeskiet is. Die man het glo toegang deur ŉ venster probeer kry toe hy geskiet is.